בית ינאי

בֵּית יַנַּאי הוא מושב בשרון לחוף הים התיכון, 6 ק"מ מצפון לנתניה, המשתייך למועצה אזורית עמק חפר. נקרא על שמו של המלך החשמונאי אלכסנדר ינאי. המושב שוכן בין נתניה לחדרה, בסמוך לים. על שפת המצוק של היישוב, שאורכה קרוב לקילומטר, ישנן 28 חלקות, בהן מחזיקים בבתים מפוארים אנשי עסקים בעלי ממון בהם ארנון מילצ'ן, אודי אנג'ל, ומוריס קהאן. היישוב הוקם ביום כ"ה בתשרי תרצ"ד, 15 באוקטובר 1933 על ידי עולים מליטא ופולין, ובשלב מאוחר יותר גם על ידי עולים מדרום אפריקה. מהבחינה הארגונית המושב משתייך לתנועת האיחוד החקלאי. היסטוריה תושבי בית ינאי הראשונים עבדו בחקלאות, בפרדסים ובלולים. 450 הדונמים של פרדסי בית ינאי, שניטעו בשנת 1933, היו מהפרדסים הראשונים בארץ ישראל שניטעו בקרבה רבה כל כך אל הים. גם שנים רבות לאחר נטיעתם, סבלו הפרדסים מאוד מרוחות הים החזקות שנשאו עימן מליחות רבה, ומן האדמה החולית שחלקה דיונות נודדות. הירידה ברווחיות בחקלאות בכלל ובפרדסנות בפרט גרמה ברבות השנים לנטישה גדולה של הענף. ב-1949 יוסדה אגודה חקלאית ביישוב, שנתנה תנופה להתפתחות הלול. בראשית שנות ה-60 החליטה הנהלת קרן קיימת לישראל להפשיר שורת מגרשים על הצוק ובסביבתו ולייעדם להתיישבות לא חקלאית במסגרת היישוב. המהלך הוליד ויכוח ציבורי רחב ולווה בהתנגדות האגודה החקלאית של המושב. במקביל אישרה המועצה האזורית בקשת שכונה סמוכה, "נאות ים" שעל הצוק, לצרף אותה לתחום שיפוטו של בית ינאי. אתרים מרכזיים מזח כפר ויתקין - הוא מזח מצפון למושב, שנבנה בשנת 1938. רשמית יועד המזח ליבוא של דשן לפרדסים וליצוא של פירות הדר, אך בפועל שימש לעגינת אוניות מעפילים. בין השנים 1934–1939 הגיעו לחופי עמק חפר ונתניה 16 אניות מעפילים, שחלקן עגן בחוף בית ינאי, שנחשב אז לאחד החופים המתאימים ביותר להורדת מעפילים, הן בשל העובדה שהחול היה נקי מסלעים, והן בשל קרבתו ליישובים עבריים. המזח התפרסם מפני שבו עגנה אוניית הנשק של האצ"ל, אלטלנה. האונייה התקרבה למזח ומאות העולים שעליה ירדו לחוף. בניסיון לפרוק את הנשק שעליה החל עימות עם צה"ל שהתפתח לקרב יריות, והאונייה הפליגה לתל אביב. צוק הכורכר - בתי התושבים בבית ינאי עומדים בראש הצוק המשתרע לאורך חוף הים. לדעת חלק מן הגאולוגים נוצרה השכבה של "פלטת הכורכר" כבר לפני עשרת אלפים שנה. ואולם בין אנשי המדע חלוקות הדעות לגבי אופן התהוותה של שכבה זאת. מצפה ההעפלה - נמצא בחוף בית ינאי ובו לוח הסבר עם רשימת הספינות שהביאו מעפילים לחוף בית ינאי. אגם בית ינאי - בעת בניית מחלף ינאי נוצר במקום בור גדול שהתמלא במי תהום. נוצרה בריכה גדולה עם צמחי מים ועופות מים. הבריכה מצטמקת בקיץ ומתמלאת בחורף. טיילת עץ מאפשרת לצפות על הנעשה באגם מקרוב. עתיקות באזור - מול חוף בית ינאי, כמאתיים מטר מהחוף, התגלו בשנת 2023 חלקים של עמודי שיש ופריטים ארכאולוגיים ענקיים מהתקופה הרומית. לפי הערכות, הממצאים היו חלק ממטען של ספינה שנטרפה במקום לפני 1,800 שנה. זהו מטען ראשון מסוגו שמתגלה לחופי ישראל. גן לאומי נחל אלכסנדר נחל אלכסנדר, שזורם באזור השרון, הוא מבין הנחלים היפים והארוכים שיש באזור. לאורך הנחל יש מספר פארקים ואתרים שמהווים עניין וגם מסלולי טיול שמתאימים להליכה ורכיבה באופניים. הגן הלאומי נמצא בסמוך לבית ינאי, כפר ויתקין ומכמורת. בתחום הגן לאומי נמצאת גם נקודת השפך של הנחל אל הים. כביש החוף חוצה את הגן הלאומי – בצד המערבי נמצא השפך ובצד המזרחי מעברו השני של הכביש יש פארק גדול שבו חורשת אקליפטוסים, שולחנות פיקניק ושרידי עתיקות. שביל ישראל עובר בגן הלאומי לכיוון שפך הים וממשיך דרומה. קישורים חיצוניים חוף ואגם בית ינאי, באתר INature חוף ואגם בית ינאי, באתר YouTube מיכאל יעקובסון, סיבוב בבית העם הנטוש בבית ינאי, בבלוג "חלון אחורי", 1 באוגוסט 2018 אילן אזרחי, ירושלים שבשרון: 'המושבה הירושלמית' בבית ינאי, בבלוג "עונג שבת", 26 ביוני 2026 הערות שוליים